Թեքսասի սպանդի արդյունքում զոհվել է առնվազն 26 մարդ
Առնվազն 26 մարդ է զոհվել կիրակի օրն ամերիկյան Թեքսաս նահանգի շուրջ 400 բնակիչ ունեցող Սադերլենդ Սփրինգս քաղաքի եկեղեցում տեղի ունեցած հրաձգության արդյունքում: Զոհվածների տարիքը 5-ից 72 տարեկան է:
Կիրակի օրը Թեքսաս նահանգի շուրջ 400 բնակիչ ունեցող Սադերլենդ Սփրինգս քաղաքի եկեղեցում ընթացող կիրակնօրյա ժամերգությունը վերածվեց արյունալի ողբերգության: Պաշտոնական աղբյուրների համաձայն, 26-ամյա Դեյվին Քելին, ում 2014 թվականին հեռացրել էին ԱՄՆ-ի ռազմաօդային ուժերից, կրակ է բացել եկեղեցու այցելուների ուղղությամբ նախ եկեղեցու բակում, այնուհետև՝ եկեղեցու մեջ: «Սա մեր նահանգի պատմության մեջ զանգցվածային հրաձգության ամենաշատ զոհեր ունեցող դեպքն է: Շատ մարդիկ դրա արդյունքում կորցրել են իրենց ընտանիքի անդամներին: Եվ այն փաստը, որ ողբերգությունը տեղի է ունեցել եկեղեցում՝ սուրբ վայրում, ավելի է ծանրացնում վիշտը»,- հայտարարել է Թեքսասի նահանգապետը: Հրաձգությունից հետո մարդասպան-հրաձիգի դին հայտնաբերվել է իր ավտոմեքենայում: Նախագահ Դոնալդ Թրամփը, ով միջադեպի պահին գտնվում էր Ճապոնիայում, իր ցավակցական խոսքերն է հղել զոհերի ընտանիքներին և կարգադրել իջեցնել երկրում բոլոր դրոշները: Ըստ նախագահի՝ հարձակում իրականացնողը ուներ հոգեկան խնդիրներ: «Արցունքները աչքերիս սգում ենք, սակայն կանգնած ենք ամուր, շատ ամուր»,- հայտարարել է նախագահ Թրամփը: Թեքսաս նահանգի տուժած համայնքում տեղի բնակիչները շարունակում են սգալ զոհերի հիշատակը: «Սա սարսափելի է մեզ համար և մեր համայնքի, բայց Աստված մեզ հետ է և կօգնի մեզ»,- ասում է Ռիվեր Օաքս եկեղեցու հոգևոր հայր Փոլ Բաֆորդը: Հիշեցնենք, որ Թեքսասի սպանդը տեղի ունեցավ ԱՄՆ-ի նորագույն պատմության ամենախոշոր զանգվածային սպանությունից ընդամենը հինգ շաբաթ անց, երբ Լաս Վեգասում մի տղամարդ հյուրանոցի իր համարից կրակ էր բացել համերգի հազարավոր հանդիսատեսների ուղղությամբ՝ սպանելով 58 մարդ: